paragraph_text: Samoj bitki i ratu predhodila su stoljeća sukoba između Poljaka i donedavno poganskih Litvanaca s Teutonskim redom. U to vrijeme i Poljskom i Litvom vlada litvanska dinastija Jagelovića, kralj Poljske je postao novopokršteni Vladislav II., dok je u Litvi vladao kao veliki knez njegov rođak Vitold. Teutonski red predvodio je Veliki meštar Ulrik von Jungingen. Iako brojčano nadjačani teutonski vitezovi bili su bolje opremljeni i imali su tešku artiljeriju. Bitka je na kraju ipak prevagnula na stranu saveznika, te je Veliki meštar i većina njegove vojske izginula na tannenberškom polju. Nakon bitke poljsko-litvanska vojska zaputila se prema sjedištu Teutonaca, Marienburgu, koji je upornošću novoga Velikog meštra Henrika von Plauena uspio izdržati opsadu. Rat je završen mirom u Torunu iduće godine. Bitka je ostala duboko ukorijenjena kao epski događaj u nacionalnoj svijesti Poljaka, Litvanaca i Rusa, ali su je koristili i nacisti kao propagandno sredstvo predstavljajući svoju napadačku vojsku kao duhovne nasljednike Teutonskih vitezova.